b'\n_START_ARTICLE_\nJarmo V\xc3\xa4h\xc3\xa4-Savo\n_START_PARAGRAPH_\nJarmo V\xc3\xa4h\xc3\xa4-Savo (s. tammikuu 1960 Noormarkku) on arvostettu suomalainen keitti\xc3\xb6mestari. H\xc3\xa4n johti gourmet-ravintola G. W. Sundmansin keitti\xc3\xb6t\xc3\xa4 Helsingin Etel\xc3\xa4rannassa vuonna 2001, kun ravintola valittiin Vuoden ravintolaksi. H\xc3\xa4nen aikanaan ravintolalla oli kansainv\xc3\xa4lisesti arvostettu Michelin-t\xc3\xa4hti (vuosina 2001\xe2\x80\x932007). V\xc3\xa4h\xc3\xa4-Savon alaisuudessa olivat my\xc3\xb6s Sundmans Krogin ja kalaravintola Haviksen keitti\xc3\xb6t._NEWLINE_Jarmo V\xc3\xa4h\xc3\xa4-Savo toimi kokkien suomenmestaruuskilpailuna tunnetun Vuoden kokki -kilpailun p\xc3\xa4\xc3\xa4tuomarina vuonna 2010. H\xc3\xa4n on toiminut Suomen kokkimaajoukkueen valmentajana ja tuomarina Lyonissa j\xc3\xa4rjestetyiss\xc3\xa4 Bocuse d\xe2\x80\x99Or -kokkikilpailuissa._NEWLINE_Syksyll\xc3\xa4 2014 Jarmo V\xc3\xa4h\xc3\xa4-Savo aloitti Taitotalon kongressikeskuksen \xc3\xa0 la carte -ravintola Talentin keitti\xc3\xb6mestarina Helsingin Pit\xc3\xa4j\xc3\xa4nm\xc3\xa4ess\xc3\xa4. Sit\xc3\xa4 ennen h\xc3\xa4n ty\xc3\xb6skenteli Sodexholla.'